钦定古今图书集成/方舆汇编/职方典/第1437卷 > 形胜附
## 钦定古今图书集成/方舆汇编/职方典/第1437卷 > 形胜附

本府。〈桂平县附郭。〉

浔州山水奇秀，势若游龙，北黔、南郁二水合流于东，思灵、凤巢诸山连镇于西。左接龙山之脊，险厄南、太；右距藤峡之口，津跨柳、庆，所属虽止三县，实左江之要区也。两江萦流如带，皆绵亘数百里，地灵气聚。“虽复岭深箐而外，猺蛮盘处其间，制驭稍疏，变生叵测。在昔扼要，各立营堡，度地要，置巡司，星罗碁布，皆有控驭之势，以詟服诸蛮。” 是以每置一营，分哨以守，更建一堡，增队以防，无非就形而设，因胜而制耳。桂平之险要，以罗禄三峒为最。犹平南六陈系三堆峒心居中之地，中军系龙军、白牛险要之区。至于贵县五山、九怀、三江，立守备、千、把分汛耑防，时分本府同知出守弹压，令奸宄无从窃发，蛮猺不敢剽掠，民乃藉以小康，迨其后也。藤峡之乱，韩襄毅、王文成两公戡定于前，弩滩之变，蔡司马靖乱于后，皆能一朝剿除，而无容遗孽者，固其审乎？制胜之术，抑亦形胜之为得云。

按《县志》，桂平昔建于思陵山之半，崎岖险阻。宋嘉祐间，遂移平坦之地而立郡邑。其龙脉发自桂林，由庆远迢递至浔，顿起高峰，为思陵山。逶迤十里，北黔南郁，两江环抱。前汪水，后思陵，左五指，右白石，三山拱峙，二水襟流，左右之要冲也。

平南县

层峦叠翠，逶迤南来二十馀里，而蜿蜒之势，遂舒展宽平，形如荷叶擎珠，内有九珠，土名“九珠之地。” 面江南向，号曰“平南” ，迄今相沿以名邑焉。虽冈峦环拱，秀崿轶云，而山川开廓，有海阔天空之概，铺锦列绮之观。百粤形胜，于兹称最贵县。

前临大江，后枕龙山。层峦复岭，秀甲一郡。四峰环拱，图画天然。东接浔、梧，南交灵郁，西通南太，北连宾武，水陆要冲，左江门户。